Document ID: 32014R0959

A TANÁCS 959/2014/EU RENDELETE
(2014. szeptember 8.)
az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 269/2014/EU rendelet módosításáról
AZ EURÓPAI UNIÓ TANÁCSA,
Tekintettel az Európai Unió működéséről szóló szerződésre és különösen annak 215. cikkére,
Tekintettel az Ukrajna területi integritását, szuverenitását és függetlenségét aláásó vagy fenyegető intézkedések miatt korlátozó intézkedések bevezetéséről szóló, 2014. március 17-i 2014/145/KKBP tanácsi határozatra (1),
Tekintettel az Unió külügyi és biztonságpolitikai főképviselője és az Európai Bizottság együttes javaslatára,
mivel:
(1)
A 269/2014/EU tanácsi rendelet (2) hatályba léptet egyes, a 2014/145/KKBP határozatban előírt intézkedéseket, továbbá előírja a következők pénzeszközeinek és gazdasági erőforrásainak befagyasztását: azon természetes személyek, akik felelősek az Ukrajna területi integritását, szuverenitását és függetlenségét, vagy Ukrajna stabilitását vagy biztonságát aláásó és fenyegető vagy a nemzetközi szervezetek Ukrajnában végzett munkáját akadályozó intézkedésekért vagy politikákért vagy aktívan támogatják vagy végrehajtják ezen intézkedéseket vagy politikákat, valamint a velük kapcsolatban álló természetes vagy jogi személyek, szervezetek és szervek; azon jogi személyek, szervezetek és szervek, amelyek anyagi vagy pénzügyi eszközökkel támogatják az Ukrajna területi integritását, szuverenitását és függetlenségét aláásó vagy fenyegető intézkedéseket; a Krímben vagy Szevasztopolban található olyan jogi személyek, szervezetek és szervek, amelyeknek tulajdonjoga az ukrán joggal ellentétesen került átruházásra, vagy olyan jogi személyek, szervezetek vagy szervek, amelyek az ilyen átruházások haszonélvezői voltak; valamint a Krím annektálásáért vagy Kelet-Ukrajna destabilizálásáért felelős orosz döntéshozók részére aktív anyagi vagy pénzügyi támogatást nyújtó, illetve általuk előnyökhöz jutó természetes vagy jogi személyek, szervezetek vagy szervek.
(2)
2014. szeptember 8-án a Tanács megállapodott a korlátozó intézkedéseknek azokra a természetes személyekre és szervezetekre való kiterjesztéséről, akik és amelyek ügyleteket folytatnak az ukrajnai Donbasz (Donyec-medence) területén működő szakadár csoportokkal. A Tanács elfogadta a 2014/658/KKBP határozatot (3), amely a 2014/145/KKBP határozat módosításáról és a jegyzékbe vétel kritériumainak e célból történő módosításáról rendelkezik.
(3)
Az intézkedés a Szerződés hatálya alá tartozik, ezért a végrehajtásához uniós szintű jogszabály szükséges, különösen az intézkedésnek valamennyi tagállamban történő egységes alkalmazása biztosítása céljából.
(4)
A 269/2014/EU rendeletet ennek megfelelően módosítani kell.
(5)
Az e rendeletben előírt intézkedések hatékonyságának biztosítása érdekében e rendeletnek haladéktalanul hatályba kell lépnie,
ELFOGADTA EZT A RENDELETET:
1. cikk
A 269/2014/EU rendelet 3. cikkének (1) bekezdése a következő ponttal egészül ki:
„e)
azon természetes vagy jogi személyeket, szervezeteket vagy szerveket, amelyek ügyleteket folytatnak az ukrajnai Donbasz (Donyec-medence) területén működő szakadár csoportokkal.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. szeptember 8-án.

Labels: 18
11
5